b'\n_START_ARTICLE_\nKri\xc5\xa1tolin\xc4\x97 kaukol\xc4\x97\n_START_PARAGRAPH_\nKri\xc5\xa1tolin\xc4\x97s kaukol\xc4\x97s\xc2\xa0\xe2\x80\x93 vientisi, i\xc5\xa1 skaidraus arba balsvo kvarco pagaminti \xc5\xbemogaus kaukol\xc4\x97s modeliai, siejami su Mezoamerikos civilizacijomis (paprastai su majais arba actekais). Tiesa, moksli\xc5\xa1kai nebuvo \xc4\xafrodyta nei vienos i\xc5\xa1 \xc5\xa1i\xc5\xb3 kaukoli\xc5\xb3 ikikolumbin\xc4\x97 kilm\xc4\x97, manoma, kad jos pagamintos Europoje, turb\xc5\xabt XIX am\xc5\xbeiuje. Dabar pasaulyje \xc5\xbeinomos dvylika toki\xc5\xb3 kaukoli\xc5\xb3 i\xc5\xa1 kuri\xc5\xb3 9 priklauso asmenin\xc4\x97ms kolekcijoms, kitos\xc2\xa0\xe2\x80\x93 muziejams._NEWLINE_XIX a. prad\xc4\x97ta prekiauti artefaktais, tariamai kilusiais i\xc5\xa1 senov\xc4\x97s Mezoamerikos, tikintis juos labai pelningai parduoti. Pirmasis tokias kaukoles \xe2\x80\x9erado\xe2\x80\x9c Meksikoje dirb\xc4\x99s pranc\xc5\xabz\xc5\xb3 archeologas ir kolekcionierius Eug\xc3\xa8ne Boban. Ypa\xc4\x8d \xc4\xafsp\xc5\xabdingas egzempliorius buvo \xe2\x80\x9erastas\xe2\x80\x9c 1924\xc2\xa0m. brit\xc5\xb3 ra\xc5\xa1ytojo ir keliautojo F. A. Mitchell-Hedges ir jo dukros Anos maj\xc5\xb3 mieste Lubaantune. Ta\xc4\x8diau nei pats Mitchell-Hedges, nei kiti kasin\xc4\x97tojai apie kaukol\xc4\x99 nemini, o j\xc4\x85 pavie\xc5\xa1ino tik Ana. 2009\xc2\xa0m. nustatyta, kad kaukol\xc4\x97 pagaminta sud\xc4\x97tingais instrumentais, koki\xc5\xb3 jokios senosios kult\xc5\xabros netur\xc4\x97jo ir grei\xc4\x8diausiai taip pat sukurta Europoje._NEWLINE_Brit\xc5\xb3 muziejuje saugoma 1897\xc2\xa0m. pristatyta Eug\xc3\xa8ne Boban pateikta kaukol\xc4\x97. \xc5\xa0i kaukol\xc4\x97 pana\xc5\xa1i \xc4\xaf Mitchell-Hedges kri\xc5\xa1tolin\xc4\x99 kaukol\xc4\x99, bet neturi judan\xc4\x8dio \xc5\xbeandikaulio. Muziejaus kataloguose ji \xc4\xafvardinta kaip neautenti\xc5\xa1ka, padirbta XIX a. Europoje. Kita Bobano kaukol\xc4\x97 saugojama Pary\xc5\xbeiaus Mus\xc3\xa9e du Quai Branly, kur irgi po tyrim\xc5\xb3 nustatyta, kad ji pagaminta ne ikikolumbiniais laikais. Nacionaliniame gamtos istorijos muziejuje saugoma 1992\xc2\xa0m. anonimo atsi\xc5\xb3sta kaukol\xc4\x97, nustatyta, kad ji sukurta moderniais juvelyrikos \xc4\xafrankiais._NEWLINE_Kai kuriuose New Age tik\xc4\x97jimuose spekuliuojama apie paranormaliais kri\xc5\xa1tolini\xc5\xb3 kaukoli\xc5\xb3 galias. Es\xc4\x85 kaukol\xc4\x97 galinti sukelti vizijas, gydyti ligas, sukelti mirt\xc4\xaf, kaukol\xc4\x97s siejamos su 2012\xc2\xa0m. pasaulio pabaigos prognoze. Dalis \xc5\xa1i\xc5\xb3 legend\xc5\xb3 pavaizduota filme \xe2\x80\x9eIndiana D\xc5\xbeounsas ir kri\xc5\xa1tolo kaukol\xc4\x97s karalyst\xc4\x97\xe2\x80\x9c.'